น้ำท่วมฉุดจีดีพีปี54โตแค่1.5%
สศช.เผยน้ำท่วมฉุดจีดีพีทั้งปี54โตแค่ 1.5%จากเดิมคาดโต3.5-4% ประเมินปีหน้าโตพุ่ง4.5-5.5% หลังการฟื้นฟูน้ำท่วม
30 ต.ค. 2565

สศช.เผยน้ำท่วมฉุดจีดีพีทั้งปี54โตแค่ 1.5%จากเดิมคาดโต3.5-4% ประเมินปีหน้าโตพุ่ง4.5-5.5% หลังการฟื้นฟูน้ำท่วม




นายอาคม เติมพิทยาไพสิฐ เลขาธิการสำนักงานคณะกรรมการพัฒนาการเศรษฐกิจและสังคมแห่งชาติ(สศช.) กล่าวว่า สศช.ได้ปรับลดคาดการณ์อัตราการเติบโตทางเศรษฐกิจ(จีดีพี)ของไทยในปีนี้เหลือเติบโต 1.5% จากเดิมคาดไว้ที่ 3.5-4% เนื่องจากผลกระทบจากสถานการณ์น้ำท่วมหนัก แต่ในปี 2555 คาดว่าจีดีพีจะกลับมาขยายตัวได้สูงถึง 4.5-5.5%
ขณะที่ตัวเลขจีดีพีไตรมาส 3ปีนี้ขยายตัวที่ระดับ 3.5% จากช่วงเดียวกันของปีก่อน และได้ปรับจีดีพีไตรมาส 2 มาเป็นเติบโต 2.7% จากเดิมประกาศไว้ที่ 2.6% โดยการขยายตัวของจีดีพีไตรมาส 3 สืบเนื่องมาจากการฟื้นตัวของอุตสาหกรรมส่งออก อุตสาหกรรมยานยนต์ฟื้นตัวจากผลกระทบสึนามิ ค่าใช้จ่ายภาคครัวเรือนชะลอตัวลงจากรายได้เกษตรที่มีแนวโน้มชะลอตัว และการลงทุนภาคเอกชนขยายตัว
ส่วนในไตรมาส 4 คาดว่าเศรษฐกิจจะได้รับผลกระทบจากอุทกภัยครั้งใหญ่ที่ขยายวงกว้าง ซึ่งจะทำให้จีดีพีทั้งปี2554 ชะลอตัวลงจากคาดการณ์เดิมด้วย
"ในปีหน้าเศรษฐกิจน่าจะเติบโตได้ดี โดยมีปัจจัยขับเคลื่อนจากการปรับตัวดีขึ้นทั้งอุปสงค์ภายในและต่างประเทศ การใช้จ่ายและการลงทุนภาครัฐมีบทบาทสำคัญต่อการขับเคลื่อนเศรษฐกิจจากการเร่งรัดการลงทุนเพื่อฟื้นฟูโครงสร้างพื้นฐานที่ได้รับความเสียหายจากน้ำท่วม"นายอาคมกล่าว
นอกจากนี้ยังมีมาตรการสนับสนุนด้านสินเชื่อ มาตรการภาษีที่มีส่วนสำคัญต่อการฟื้นฟูภาคเกษตร อุตสาหกรรมและภาคการบริการ ซึ่งเป็นปัจจัยสนับสนุนการสร้างงานเพิ่มขึ้น รวมทั้งนโยบายของรัฐบาลที่เน้นการเพิ่มรายได้ ทำให้มีเม็ดเงินเข้าสู่ระบบเศรษฐกิจเพิ่มขึ้น ส่งผลให้อุปสงค์ในประเทศขยายตัวได้อย่างต่อเนื่อง